DECRETO 580/2005, do 15 de decembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da autovía do Salnés. Treito: enlace coa PO-531-Sanxenxo. Clave: PO/02/089.01.75.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 04/01/2006

Mediante Resolución do 15 de xuño de 2005, a Consellería de Política Territorial, Obras Públicas e Transporte adxudicou o contrato de concesión de obra pública para a construción e explotación da autovía do Salnés. Treito: enlace coa PO-531-Sanxenxo. Clave PO/02/089.01.75.
En virtude do disposto na cláusula 30 do prego de cláusulas administrativas particulares que rexen o concurso de concesión, a sociedade adxudicataria, Autoestrada do Salnés, Sociedade Concesionaria da Xunta de Galicia, S.A., asume as facultades e obrigas previstas para o beneficiario da expropiación forzosa establecidas no artigo 5.2º do regulamento da Lei de expropiación forzosa, correspondendo a potestade expropiatoria á Xunta de Galicia.
A sociedade Autoestrada do Salnés, Sociedade Concesionaria da Xunta de Galicia, S.A., para a construción da citada autovía, precisa dispoñer dos terreos necesarios para a execución das obras comprendidas no proxecto de trazado autovía do Salnés. Treito: enlace con PO-531-Sanxenxo, o cal foi aprobado pola Consellería de Política Territorial, Obras Públicas e Transportes o 25 de novembro de 2005 coa clave PO/02/089.01.75.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e a necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
Os bens e dereitos nos que se concreta a declaración de urxente ocupación aparecen recollidos e valorados no citado proxecto técnico.
A declaración de urxente ocupación dos bens e dereitos precisos para a realización das obras comprendidas no proxecto técnico sinalado considérase necesaria para dotar a comunidade autónoma dunha vía de alta capacidade que permita conectar a rede de estradas actualmente existente cun dos núcleos de maior interese turístico de toda a comunidade autónoma, a poboación de Sanxenxo, co que os beneficios derivados desta actuación se extendera a toda a poboación galega.
A actuación de desdobramento (conversión en autovía) proposta executarase no treito comprendido entre os actuais puntos quilométricos 0+000 e 17+350 da vía rápida do Salnés que xa está en servizo desde o ano 1993, polo que se dá resposta á necesidade de aumentar a súa capacidade e seguridade vial.
A competencia para declarar a urxente ocupación correspóndelle ao Consello da Xunta segundo o disposto no artigo 28.2º do Estatuto de autonomía de Galicia, o artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Politica Territorial, Obras Públicas e Transportes, así como o artigo 52 da Lei de expropiación forzosa.
Na súa virtude, por proposta da conselleira de Política Territorial, Obras Públicas e Transportes e logo de deliberación do Consello da Xunta de Galicia na súa reunión do día quince de decembro de dous mil cinco,
DISPOÑO:
Artigo único.-Declarar a utilidade pública e a urxente ocupación para os efectos de expropiación forzosa dos bens e dereitos que se concretan no expediente administrativo instruído para o efecto e necesarios para a execución do proxecto de trazado da obra: autovía do Salnés. Treito: enlace coa PO-531-Sanxenxo. Clave PO/02/089.01.75.
Santiago de Compostela o quince de decembro de dous mil cinco.
Emilio Pérez Touriño
Presidente
Mª José Caride Estévez
Conselleira de Política Territorial, Obras Públicas e Transportes